**ZMLUVA O DIELO č.** ..................................

uzavretá podľa § 536 a nasledujúcich Obchodného zákonníka

###### KE, Rekonštrukcia a modernizácia cesty II/552 - Ukrajinská cesta, projektová dokumentácia

###### uzatvorená medzi

1. Objednávateľ: Mesto Košice

 Sídlo: Trieda SNP 48/A, 040 11 Košice

 Štatutárny orgán: Ing. Jaroslav Polaček, DPA, primátor

 IČO: 00691135

 DIČ: 2021186904

 IČ pre DPH: SK2021186904

 Bankové spojenie: Prima banka Slovensko, a. s.

 Číslo účtu: SK72 5600 0000 0004 4248 2043

 Korešpondenčná adresa: Mesto Košice, Trieda SNP 48/A, 040 11 Košice

(ďalej len „objednávateľ”)

2. Zhotoviteľ:

Sídlo:

 Zastúpený:

 IČO:

 IČ pre DPH:

 DIČ:

 Bankové spojenie:

 Číslo účtu:

 Korešpondenčná adresa:

(ďalej len „zhotoviteľ“)

(ďalej spoločne tiež „zmluvné strany“)

**Preambula**

Táto zmluva o dielo sa uzatvára na základe výsledku postupu verejného obstarávania pre nadlimitnú zákazku s názvom„KE, Rekonštrukcia a modernizácia cesty II/552 - Ukrajinská cesta, projektová dokumentácia“ podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o VO“).

**Čl. 1.**

**PREDMET ZMLUVY**

1. Zhotoviteľ sa zaväzuje pre objednávateľa vykonať dielo uvedené v čl. 2 zmluvy (ďalej len „dielo“), inžiniersku činnosť uvedenú v čl. 3 zmluvy (ďalej len „inžinierska činnosť“) a činnosť občasného odborného autorského dohľadu projektanta uvedenú v čl. 4 zmluvy (ďalej len „činnosť autorského dohľadu“ alebo „činnosť AD“).
2. Zhotoviteľ prehlasuje, že počas doby platnosti tejto zmluvy je oprávnený vykonávať činnosti podľa zákona č. 138/1992 Z. z. o autorizovaných architektoch a autorizovaných stavebných inžinieroch v znení neskorších predpisov a v prípade využitia subdodávok zabezpečí požadovanú odbornosť a kvalifikáciu aj u subdodávateľov.
3. Záväzok zhotoviteľa podľa bodu 1 tohto článku zahŕňa tiež všetky prípravné, ako aj ďalšie práce a služby súvisiace s realizáciou predmetu plnenia zhotoviteľom podľa tejto zmluvy. V predmete zmluvy sú tiež obsiahnuté všetky plnenia, ktoré nie sú výslovne uvedené v opise predmetu zákazky alebo ostatných súčastiach zmluvy, ale sú nevyhnutné na vykonanie diela a splnenie ďalších záväzkov podľa tejto zmluvy, o ktorých zhotoviteľ s prihliadnutím na vlastné odborné znalosti s vynaložením všetkej odbornej starostlivosti vedel alebo vedieť mal a mohol, a ktoré mohol zistiť dôkladným preskúmaním všetkých podkladov poskytnutých objednávateľom, ktoré mu boli prístupné pred vyhotovením jeho ponuky vo verejnom obstarávaní.
4. Zhotoviteľ je povinný zhotoviť dielo riadne a včas. Dielo je zhotovené riadne, ak spĺňa všetky požiadavky podľa zmluvy, je zhotovené v súlade s platnými technickými normami a predpismi, právnymi predpismi a bez vád, ktoré by mohli mať za následok vznik škody na strane objednávateľa alebo tretej osoby.
5. Zhotoviteľ vykoná dielo a činnosti, ktoré sú predmetom zmluvy vo vlastnom mene, na svoje náklady a  na vlastnú zodpovednosť.
6. Objednávateľ sa zaväzuje zaplatiť za vykonanie diela vrátane inžinierskej činnosti a za výkon činnosti autorského dohľadu cenu uvedenú v čl. 7 tejto zmluvy.

**Čl. 2**

**PREDMET DIELA**

1. Zhotoviteľ sa zaväzuje, že pre objednávateľa v rozsahu a za podmienok dohodnutých v tejto zmluve vypracuje a odovzdá objednávateľovi bez technických a právnych chýb:
* **Projektová dokumentácia** v rozsahu stavebného zámeru a projektu stavby (ďalej len „PD“),
* **Zámer verejnej práce** (ďalej len „ZVP“),

spolu s výkonom prislúchajúcej inžinierskej činnosti a autorského dohľadu.

Bližšia špecifikácia predmetu diela podľa tohto článku zmluvy, počty a formáty vyhotovení sú uvedené **v *prílohe č. 1*** zmluvy, ktorá je jej neoddeliteľnou súčasťou tejto zmluvy.

**Čl. 3**

**PREDMET INŽINIERSKEJ ČINNOSTI**

1. Zhotoviteľ sa zaväzuje, že pre objednávateľa v rozsahu a za podmienok dohodnutých v tejto zmluve bude vykonávať inžiniersku činnosť na prípravu, vypracovanie, prerokovanie a dodanie kompletného súboru PD a ZVP, vydanie rozhodnutia o stavebnom zámere a overenie projektu stavby vrátane výstupov inžinierskej činnosti (ďalej len „IČ“).
2. Bližšia špecifikácia predmetu IČ podľa tohto článku zmluvy je uvedená **v *prílohe č. 1*** zmluvy, bod 5.1, písmeno c).

**Čl. 4**

**PREDMET ČINNOSTI AUTORSKÉHO DOHĽADU**

1. Zhotoviteľ sa zaväzuje, že pre objednávateľa v rozsahu a za podmienok dohodnutých v tejto zmluve bude vykonávať činnosť odborného autorského dohľadu projektanta nad uskutočňovaním stavby a to počas celej doby realizácie stavby až po jej kolaudáciu, t. j. od odovzdania staveniska stavby a jeho prevzatia zhotoviteľom až po vydanie kolaudačného osvedčenia (ďalej len „AD“).
2. Presná špecifikácia predmetu činnosti AD podľa tohto článku zmluvy je uvedená **v *prílohe č. 1*** zmluvy, bod 5.1. písmeno d).

**Čl. 5**

**PODKLADY A SPOLUPÔSOBENIE OBJEDNÁVATEĽA A ZHOTOVITEĽA**

1. Vstupné pracovné rokovanie medzi zhotoviteľom a objednávateľom zvolá zhotoviteľ a to do 10 pracovných dní odo dňa nadobudnutia účinnosti zmluvy a zároveň predloží objednávateľovi na schválenie časový harmonogram spracovania, prerokovania a dodania samostatne pre PD a ZVP.
2. Objednávateľ sa zaväzuje, že počas plnenia predmetu zmluvy poskytne zhotoviteľovi v nevyhnutne potrebnom rozsahu spolupôsobenie, a to najmä poskytovaním upresňujúcich alebo doplňujúcich údajov a podkladov, ktoré má k dispozícii. Spolupôsobením objednávateľa sa nerozumie plnenie alebo suplovanie povinností zhotoviteľa vyplývajúcich z tejto zmluvy či príslušných všeobecne záväzných právnych predpisov.
3. Zmluvné strany sa dohodli na pravidelných stretnutiach v sídle objednávateľa, ak objednávateľ neurčí iné vhodné miesto, aspoň jedenkrát za dva týždne, za účasti zástupcov zhotoviteľa, objednávateľa (jeho odborných útvarov), účelom ktorých bude prezentovanie rozpracovanosti projektových prác na diele zhotoviteľom a pripomienkovanie PD a jej častí (návrhy a závery budú prerokované) objednávateľom súvisiacich s plnením predmetu podľa tejto zmluvy. Termín si zmluvné strany spresnia s osobou oprávnenou jednať za objednávateľa vo veciach technických; výnimočne si môžu dohodnúť aj dlhšiu lehotu, ako je ustanovená v prvej vete. Ak zápis z pravidelného stretnutia obsahuje výhrady alebo pripomienky vznesené objednávateľom, zhotoviteľ je povinný prepracovať dielo, resp. jeho časť, v zmysle námietok alebo pripomienok a na najbližšom stretnutí informovať objednávateľa o vykonanej náprave. Zároveň sa zhotoviteľ zaväzuje každý stupeň projektovej dokumentácie pred jej samotným odovzdaním odprezentovať objednávateľovi v primeranom časovom predstihu tak, aby bol dodržaný dohodnutý čas plnenia. V prípade, ak pri prezentácii budú vznesené námietky a pripomienky (ktoré však už nemôžu byť podstatného charakteru), je povinný ich zapracovať.
4. Zhotoviteľ sa zaväzuje prerokovať návrh PD a ZVP s objednávateľom, dotknutými orgánmi a dotknutými právnickými osobami (vlastníkmi/správcami všetkých stavbou dotknutých rozvodov inžinierskych sietí a zariadení), zapracovať ich opodstatnené pripomienky a požiadavky do PD a ZVP, zabezpečiť ich kladné záväzné stanoviská/záväzné vyjadrenia  tieto odovzdať v zmysle  ***prílohy č. 1*** zmluvy objednávateľovi, vrátane vypracovania správy o prerokovaní PD s náležitosťami podľa § 23 zákona č. 25/2025 Z. z.
5. Zhotoviteľ sa zaväzuje doplniť/zapracovať do PD a ZVP aj opodstatnené požiadavky a pripomienky dotknutých orgánov a dotknutých právnických osôb, ktoré budú nimi uplatnené v rámci  povoľovacích konaní stavby, a doplnené/ prepracované časti PD a ZPV dodať objednávateľovi v počte zmluvne dohodnutých vyhotovení PD a ZVP.

**Čl. 6**

**TERMÍNY PLNENIA**

1. Zhotoviteľ sa zaväzuje vypracovať a odovzdať objednávateľovi do jeho sídla v zmysle ***prílohy č. 1***zmluvy:
* **Projektovú dokumentáciu a**
* **Zámer verejnej práce**

**do 15 mesiacov od účinnosti zmluvy o dielo** vrátane inžinierskej činnosti a získania rozhodnutia o stavebnom zámere a overenia projektu stavby.

1. Bez ohľadu na celkovú lehotu podľa predchádzajúceho odseku sa zhotoviteľ zaväzuje dodať objednávateľovi čiastkové výstupy v nasledovných lehotách:
	1. podklady na uzatváranie príslušných zmlúv pre majetkovoprávne vysporiadanie do 5 mesiacov od účinnosti zmluvy,
	2. stavebný zámer do 6 mesiacov od účinnosti zmluvy, ak nejde o prípad podľa písm. c),
	3. projekt stavby, alebo stavebný zámer spolu s projektom stavby (v prípade postupu podľa § 20 ods. 2 písm. b) resp. § 65 ods. 2 druhej vety Stavebného zákona) do 10 mesiacov od účinnosti zmluvy,
	4. zámer verejnej práce do 10 mesiacov od účinnosti zmluvy.
2. Počty a formáty vyhotovení sú uvedené **v *prílohe č. 1*** zmluvy. Zhotoviteľ sa zaväzuje spracovať, prerokovať a dodať PD a ZVP v súlade so schváleným časovým harmonogramom.
3. Preberací protokol vyhotoví zhotoviteľ v dvoch rovnopisoch pre každý stupeň PD osobitne, pričom jeden odovzdá objednávateľovi a jeden si ponechá zhotoviteľ. Preberací protokol musí byť podpísaný oprávnenými zástupcami zmluvných strán. Podmienkou odovzdania a prevzatia PD a ZVP je súhlasné stanovisko objednávateľa, súhlasné písomné záväzné stanoviská všetkých dotknutých orgánov, záväzné vyjadrenia všetkých  dotknutých právnických osôb a vypracovanie správy o prerokovaní PD.
4. Dňom doručenia PD a ZVP samostatne do sídla objednávateľa v dohodnutom počte výtlačkov sa začína preberacie konanie. Účelom preberacieho konania je zistenie skutočnosti, či PD a ZVP spĺňa kvantitatívne a kvalitatívne vlastnosti uvedené v tejto zmluve, prílohe č. 1 zmluvy a v súťažných podkladoch. Na účely tejto zmluvy PD a ZVP nespĺňa kvantitatívne a kvalitatívne vlastnosti uvedené v tejto zmluve, ak má vady, ktoré sú objednávateľom zistiteľné pri vynaložení náležitej starostlivosti počas preberacieho konania, alebo nie je vyhotovený v požadovanom rozsahu alebo nespĺňa aj ďalšie požiadavky uvedené v tejto zmluve (ďalej len „zjavné vady“).
5. Preberacie konanie je skončené dňom podpísania preberacieho protokolu objednávateľom a zhotoviteľom. V preberacom protokole deklaruje objednávateľ skutočnosť, že PD a ZVP nemá v deň podpísania preberacieho protokolu zjavné vady.
6. Ak objednávateľ počas preberacieho konania zistí skutočnosť, že PD a ZVP má zjavné vady, oznámi túto skutočnosť zhotoviteľovi písomne alebo mailom na dohodnutú adresu. V oznámení o zjavných vadách určí objednávateľ súčasne lehotu na odstránenie zjavných vád, pričom táto lehota bude max. **20** dní odo dňa doručenia oznámenia zhotoviteľovi, pokiaľ sa nedohodne so zhotoviteľom inak.
7. Ak objednávateľ počas predĺženého preberacieho konania zistí, že zjavné vady uvedené v oznámení o zjavných vadách boli skutočne odstránené a PD a ZVP už nemá iné zjavné vady, zhotoviteľ vyhotoví preberací protokol a následne ho podpíšu obe zmluvné strany podľa bodu 3 tohto článku zmluvy.
8. V prípade, ak objednávateľ v rámci preberacieho konania nezistí žiadne zjavné vady, prípadne zjavné vady boli odstránené postupom podľa tohto článku zmluvy, objednávateľ písomne vyzve zhotoviteľa k dodaniu kompletných zmluvne dohodnutých počtov vyhotovení, PD a ZVP, a to ku dňu podpísania preberacieho protokolu oboma zmluvnými stranami.
9. Zhotoviteľ sa zaväzuje vykonávať činnosť AD nad uskutočňovaním stavby počas celej doby realizácie stavby až po jej kolaudáciu, t. j. odo dňa odovzdania a prevzatia staveniska stavby až po vydanie kolaudačného osvedčenia. Zároveň zhotoviteľ zabezpečí potrebné dokumenty pre kolaudáciu stavby v zmysle § 66 zákona č. 25/2025 Z. z. a zúčastní sa na kolaudačnom konaní. Zhotoviteľ bude spolupracovať s objednávateľom pri uplatňovaní požiadaviek vyplývajúcich z kolaudačného konania. Predpokladaná lehota výkonu činnosti AD na stavbe je dvadsaťštyri (24)mesiacov.
10. AD poskytne súčinnosť pri vysvetľovaní súťažných podkladov a inej sprievodnej dokumentácie na výber zhotoviteľa stavby - bezodkladne pripraví odpovede na otázky záujemcov/uchádzačov týkajúce sa technických špecifikácií, výkazov výmer, textovej a výkresovej časti PD aj po uplynutí termínu dodania PD.
11. Zhotoviteľ nie je v omeškaní so splnením svojho záväzku riadne a včas dodať projektovú dokumentáciu, ak mu v riadnom splnení záväzku bránia objektívne nepredvídateľné alebo neodstrániteľné prekážky, ktorých prekonanie nie je v možnostiach zhotoviteľa. Počas doby trvania týchto prekážok, neplynie lehota na zhotovenie diela, a termín na zhotovenie diela sa predlžuje o dobu adekvátnu dobe trvania týchto prekážok bez potreby uzatvorenia osobitného dodatku k tejto zmluve, avšak o tejto skutočnosti sa spíše zápis, z ktorého budú zrejmé všetky termíny a podmienky pre následné pokračovanie prác na vykonaní diela. Zápis bude podpisom odsúhlasený oboma zmluvnými stranami.

**Čl. 7**

**CENA**

**PLATOBNÉ A FAKTURAČNÉ PODMIENKY**

1. Cena je stanovená v zmysle zákona č. 18/1996 Z. z. o cenách v znení neskorších predpisov a vyhlášky Ministerstva financií Slovenskej republiky č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách v znení neskorších predpisov a sú v nej zahrnuté všetky náklady, činnosti, práce, výkony alebo služby nevyhnutné za účelom riadneho vykonania diela, inžinierskej činnosti a autorského dohľadu.
2. Cena diela je zmluvnými stranami dohodnutá nasledovne:
	1. **Projektová dokumentácia:**

Cena celkom bez DPH v EUR: ..............

Sadzba DPH 23% v EUR: ..............

Cena celkom s DPH v EUR: ..............

* 1. **Inžinierska činnosť pre rozhodnutie o stavebnom zámere a overenie projektu stavby:**

 Cena celkom bez DPH v EUR: ..............

Sadzba DPH 23% v EUR: ..............

Cena celkom s DPH v EUR: ..............

* 1. **ZVP**:

Cena celkom bez DPH v EUR: ..............

Sadzba DPH 23% v EUR: ..............

Cena celkom s DPH v EUR: ..............

* 1. **Inžinierska činnosť pre odsúhlasenie ZVP:**

Cena celkom bez DPH v EUR: ..............

Sadzba DPH 23% v EUR: ..............

Cena celkom vrátane DPH v EUR: ..............

* 1. **Autorský dohľad (AD):**

Cena celkom bez DPH v EUR: ..............

Sadzba DPH 23% v EUR: ..............

Cena celkom vrátane DPH v EUR: ..............

 *2.5.1 Cena za AD bez DPH v EUR/mesiac:*  ..............

Celková cena bez DPH v EUR: ..............

Sadzba DPH 23% v EUR: ..............

 **Celková cena vrátane DPH v EUR:** ..............

Ceny sú konečné. V cenách sú zahrnuté všetky náklady spojené s úplným, vecným a odborným splnením záväzkov zhotoviteľa vyplývajúcich z tejto zmluvy a ***prílohy č. 1***vrátane nákladov na všetky vedľajšie, pomocné a iné činnosti nevyhnutné na vykonanie diela, ako sú napr.: dopravné/cestovné náklady, náklady na všetky práce, činnosti, výkony a služby nevyhnutné na riadne splnenie zmluvy, potrebné mapové, technické podklady a podklady z KN, prehliadky, prieskumy a merania, prerokovania PD a ZVP, náklady na príp. opravy, úpravy, korekcie, doplnenia PD a ZVP vyplývajúce z opodstatnených požiadaviek a pripomienok dotknutých orgánov a dotknutých právnických osôb uplatnených v rámci spracovania PD a ZVP a jej odsúhlasovania a povoľovacích konaní stavby, cestného správneho orgánu, vytlačenie a dodanie doplnenej/dopracovanej PD a ZVP, náklady na PD a ZVP potrebné v rámci výkonu inžinierskej činnosti a autorského dohľadu, vytlačenie a dodanie dodatkov k PD a ZVP (v prípade zmien) v rámci autorského dohľadu, vypracovanie vyjadrení/stanovísk v rámci činnosti autorského dohľadu, a pod. v zmysle zmluvy a jej ***prílohy č. 1****.*

1. V prípade, ak zhotoviteľ nie je platcom DPH, a v priebehu vykonávania predmetu zmluvy sa stane platcom DPH, zaväzuje sa, že dohodnutú cenu neprekročí. Zhotoviteľ je povinný dovtedy nevyfakturovanú časť ceny znížiť o výšku DPH.
2. Zhotoviteľ vyhotoví faktúry za jednotlivé časti diela v zmysle *ods. 2 bod 2.1 – 2.4.* tohto čl. zmluvy na základe príslušného preberacieho protokolu podpísaného oprávnenými zástupcami zmluvných strán, ktorý bude prílohou faktúry.
3. Pri úhrade ceny za činnosti AD v zmysle *ods. 2 bodu 2.5* sa bude postupovať nasledovne:
	1. Podmienkou pre vznik nároku zhotoviteľa na úhradu ceny za AD je začatie realizácie stavby.
	2. Ak objednávateľ nebude realizovať stavbu v celom rozsahu zhotoviteľom vypracovanej a dodanej PD, ale len v časti (tzv. čiastočná realizácia), cena za AD bude zaplatená formou čiastkovej fakturácie za takto zrealizovanú časť stavby. Výška fakturovanej ceny bude v takom prípade vypočítaná ako pomerná časť z ceny za AD, stanovená percentuálnym podielom ceny skutočne realizovaných častí stavby k celkovej cene stavby, vychádzajúcej zo zhotoviteľom vypracovaného a dodaného položkovitého rozpočtu stavby. Ak sa bude realizovať stavba len v čiastočnom rozsahu, pre účely nasledujúcich bodov 5.3 až 5.6 sa cenou za AD rozumie aj čiastočná cena za AD podľa predchádzajúcej vety.
	3. Cena za AD sa bude uhrádzaná mesačne na základe faktúry po uplynutí príslušného kalendárneho mesiaca, pričom fakturovaná cena za obdobie jedného kalendárneho mesiaca sa určuje vo výške 1/24 ceny za AD resp. čiastočnej ceny za AD (ďalej len „pravidelná mesačná cena AD“). Ak by počas uplynulého kalendárneho mesiaca netrvali realizačné práce po celú dobu [t. j. v prípade, (i) ak začne realizácia stavebných prác neskôr ako v 1. deň kalendárneho mesiaca, alebo (ii) ak dôjde k prerušeniu stavebných prác na základe rozhodnutia objednávateľa, alebo (iii) ak k ukončeniu preberacieho konania zrealizovanej stavby resp. jej časti dôjde skôr ako v posledný deň kalendárneho mesiaca, alebo (iv) ak došlo k prerušeniu výkonu autorského dohľadu podľa bodu 5.5], zhotoviteľ bude fakturovať len pomernú časť pravidelnej mesačnej ceny AD. S predchádzajúcim súhlasom objednávateľa môže zhotoviteľ fakturovať cenu AD aj za dlhšie časové obdobie, napr. kvartálne (t. j. až po uplynutí príslušného kalendárneho štvrťroka); ustanovenia tohto bodu sa použijú primerane.
	4. Ak dôjde k riadnemu odovzdaniu stavby skôr ako dôjde k vyplateniu celej ceny za AD, zhotoviteľ je oprávnený nevyplatenú časť ceny AD vyfakturovať v nasledovnom kalendárnom mesiaci.
	5. V prípade dlhšej realizácie stavby nárok zhotoviteľa na zaplatenie pravidelnej mesačnej ceny AD trvá aj po tom, ako došlo k vyčerpaniu pôvodne dohodnutej celkovej ceny AD; tento nárok trvá až do riadneho odovzdania stavby. Z dôvodov hodných osobitného zreteľa je však objednávateľ oprávnený rozhodnúť o prerušení výkonu autorského dohľadu, a to najmä v prípade vyčerpania pôvodne dohodnutej ceny AD alebo počas prerušenia vykonávania stavby na obdobie dlhšie ako 1 mesiac. Počas doby prerušenia podľa predchádzajúcej vety nemá zhotoviteľ nárok na vyplatenie pravidelnej mesačnej ceny AD.
	6. Počnúc rokom 2028 si zhotoviteľ môže raz za kalendárny rok uplatniť úpravu ceny za AD v súlade s mierou inflácie zverejnenou Štatistickým úradom SR. Cena bude upravená k 1. dňu kalendárneho mesiaca nasledujúceho po mesiaci, v ktorom došlo k doručeniu písomného oznámenia zhotoviteľa objednávateľovi, a to podľa medziročnej miery inflácie vyjadrenej ako index rastu spotrebiteľských cien za predchádzajúci kalendárny rok. Nová cena sa vypočíta tak, že pôvodná cena sa vynásobí koeficientom zodpovedajúcim medziročnej miere inflácie. (*Napríklad ak priemerná mesačná cena AD predstavuje 100 € a Zhotoviteľ dňa 15. 2. 2028 oznámi uplatnenie inflačnej doložky podľa tejto zmluvy, pričom medziročná miera inflácie 2027/2028 oznámená Štatistickým úrad SR v januári 2028 predstavuje 2,00 %, od 1. 3. 2028 je zhotoviteľ oprávnený faktúrovať pravidelnú mesačná odmenu AD vo výške 102 €, a to bez ohľadu na to, že sa fakturácia týka obdobia výkonu AD v mesiaci február 2028.*)
4. Zhotoviteľ vyhotoví raz mesačne faktúru za činnosť AD vo výške uvedenej v bode 5 tohto článku zmluvy na základe mesačného písomného súpisu vykonaných prác AD, ktorý bude podpísaný oboma zmluvnými stranami a bude prílohou faktúry. Súpis musí byť podpísaný oprávnenou osobou objednávateľa a musí obsahovať meno a priezvisko fyzickej osoby, ktorá vykonávala činnosť AD, jej podpis, ktorým potvrdzuje výkon činnosti AD, obdobie, za ktorý je súpis vyhotovený.
5. Splatnosť faktúry je 30 dní odo dňa jej doručenia do sídla objednávateľa. Za dátum úhrady sa považuje dátum odpísania finančných prostriedkov z účtu objednávateľa. Zmluvné strany vzájomne konštatujú, že dohoda o lehote splatnosti faktúry podľa tohto ods. zmluvy nie je v hrubom nepomere k právam a povinnostiam zhotoviteľa zo záväzkového vzťahu založeného zmluvou.
6. Faktúra (daňový doklad) vystavená zhotoviteľom na adresu objednávateľa, Mesto Košice, číslo referátu KCB33, Trieda SNP 48/A, 040 11 Košice, musí obsahovať obligatórne náležitosti podľa § 74 zákona č. 222/2004 Z. z. o dani z pridanej hodnoty v znení neskorších predpisov. Na faktúre bude uvedené číslo zmluvy, označenie (názov) diela, predmet fakturácie podľa zmluvy, deň odoslania a deň splatnosti faktúry, označenie peňažného ústavu a číslo účtu, na ktorý sa má platiť (v zmysle zmluvy), fakturovanú sumu a rozpis už fakturovaných čiastok (AD), dátum splatnosti, odtlačok pečiatky a podpis oprávnenej osoby.
7. Objednávateľ je oprávnený namietať vecnú a formálnu správnosť a úplnosť faktúry či jej povinných príloh najneskôr do 15 dní odo dňa doručenia predmetnej faktúry vrátením faktúry s uvedením konkrétnych formálnych či vecných výhrad objednávateľa voči predmetnej faktúre. V takomto prípade sa preruší plynutie lehoty splatnosti faktúry a nová lehota splatnosti faktúry začne plynúť doručením opravenej faktúry objednávateľovi.
8. Prípadné naviac činnosti/služby nezahrnuté do zmluvy, ktorých potreba vyplynie v priebehu spracovania PD a ZVP, a ktoré budú nevyhnutné na vypracovanie PD a ZVP a budú odsúhlasené objednávateľom, tieto sa ocenia v režime ekonomicky oprávnených nákladov podľa zákona č. 18/1996 Z. z. o cenách v znení neskorších predpisov, na základe vzájomne odsúhlasenej cenovej kalkulácie, ktorej návrh vypracuje zhotoviteľ.
9. Cena diela môže byť zmenená len v prípadoch a spôsobom uvedeným v tomto článku, a to formou dodatkov. Ak naviac činnosti/služby budú mať vplyv na zmenu termínu splnenia záväzku, predmetom dodatku bude aj zmena termínu plnenia.
10. Pri uzatváraní dodatkov k zmluve je objednávateľ povinný postupovať v súlade so zákonom o VO.
11. Zhotoviteľ bude DPH fakturovať v sadzbe podľa aktuálnych právnych predpisov v čase fakturácie.

**Čl. 8**

**SANKCIE**

1. Ak bude objednávateľ v omeškaní s platením dohodnutej ceny, môže si zhotoviteľ uplatniť úroky z omeškania vo výške 0,02 % z dlžnej sumy bez DPH za každý deň omeškania.
2. V prípade omeškania zhotoviteľa s dodaním diela v súlade s *čl. 6* zmluvy, môže si objednávateľ uplatniť u zhotoviteľa zaplatenie zmluvnej pokuty vo výške 50,- EUR za každý aj začatý deň omeškania, pokiaľ porušenie povinnosti trvá. Ak omeškanie trvá viac ako 90 dní, suma zmluvnej pokuty podľa predchádzajúcej vety sa zvyšuje na 150,- € za každý, aj začatý deň omeškania.
3. V prípade, ak zhotoviteľ poruší povinnosť doplniť/zapracovať do PD/ZVP opodstatnené pripomienky a požiadavky objednávateľa, dotknutých orgánov a dotknutých právnických osôb v zmysle *čl. 6 ods. 2* zmluvy, resp. neodstráni objednávateľom reklamované vady diela v lehote v zmysle *čl. 9 ods. 5* zmluvy, môže si objednávateľ uplatniť u zhotoviteľa zaplatenie zmluvnej pokuty vo výške 100,- EUR za každý aj začatý deň omeškania, pokiaľ porušenie povinnosti trvá.
4. Sankcie podľa *ods.* *2.* a*ods. 3.* tohto čl. zmluvy sa neuplatnia v prípade, ak omeškanie plnenia zhotoviteľa bude z viny alebo z dôvodu na strane objednávateľa, resp. bude preukázateľne spôsobené vyššou mocou. Za vyššiu moc sa na účely tejto zmluvy považujú prípady, ktoré nie sú závislé ani ich nemôžu nijako ovplyvniť zmluvné strany.
5. Ak zhotoviteľ neodstráni vady diela v dohodnutom termíne, môže si objednávateľ uplatniť u zhotoviteľa zaplatenie zmluvnej pokuty vo výške 100,- EUR za každý, aj začatý deň omeškania, a to až do dňa úplného odstránenia týchto vád.
6. Ak zhotoviteľ poruší iné povinnosti dohodnuté v zmluve ako sú uvedené v tomto čl. zmluvy, môže si objednávateľ uplatniť voči zhotoviteľovi zmluvnú pokutu vo výške 50,- EUR za každý, aj začatý deň pokiaľ porušenie povinnosti trvá.
7. V prípade porušenia povinností zhotoviteľa, pre ktoré je objednávateľ oprávnený odstúpiť od zmluvy podľa *čl.* *11* zmluvy, je zhotoviteľ povinný zaplatiť objednávateľovi zmluvnú pokutu vo výške 5 % z celkovej ceny diela bez DPH podľa *čl.* *7 ods. 2.* zmluvy, pričom povinnosť ju zaplatiť odstúpením od  zmluvy nezaniká. Týmto nie sú dotknuté nároky objednávateľa na náhradu škody v celom rozsahu. Objednávateľ je oprávnený domáhať sa náhrady škody presahujúcej zmluvnú pokutu.
8. Ak vznikne objednávateľovi finančný náklad pri realizácii stavebných prác z dôvodu chybnej PD (aj v prípade chýb v PD, ktoré neidentifikujú všetky relevantné postupy a materiály) alebo nesúladu výkazu výmer s PD, zhotoviteľ je povinný tento finančný náklad objednávateľovi uhradiť. Ak v dôsledku zanedbania povinnosti zhotoviteľa podľa tejto zmluvy niektoré nevyhnutné práce (vrátane dodávky materiálu) spojené so zhotovením stavby nebudú zahrnuté do odovzdaného diela, pričom tieto práce budú v rámci zhotovenia stavby vyhodnotené ako nevyhnutné naviac práce, v dôsledku čoho výdavky objednávateľa na vykonanie týchto naviac prác nebudú oprávnenými výdavkami, a preto nebudú financované poskytovateľom nenávratného finančného príspevku (NFP), tieto výdavky objednávateľa (ktoré budú z pohľadu poskytovateľa NFP vyhodnotené ako neoprávnené výdavky) sa považujú za škodu, ktorú je zhotoviteľ PD povinný nahradiť objednávateľovi. Zodpovednosť zhotoviteľa PD za škodu podľa tohto bodu trvá po dobu 7 rokov odo dňa odovzdania diela objednávateľovi.
9. Ani jedna zo zmluvných strán nenesie zodpovednosť za nesplnenie svojich povinností vyplývajúcich zo zmluvy, ak preukáže, že nesplnenie povinnosti nastalo následkom mimoriadnych, nepredvídateľných a neodvrátiteľných udalostí, prekážky ani ich následky nebolo možné v čase uzatvárania zmluvy predvídať, prekážkam ani ich následkom sa nedalo zabrániť, vyhnúť ani ich prekonať – okolnosti „vis major“ (najmä: požiar, výbuch, úder blesku, zemetrasenie, záplava, teroristický útok, vojna, mobilizácia a pod.).
10. Zodpovednosť nevylučuje prekážka, ktorá vznikla až v čase, keď povinná zmluvná strana už bola v omeškaní s plnením svojej povinnosti alebo vznikla z jej hospodárskych pomerov.
11. Zmluvné strany sa dohodli, že zmluvné pokuty dojednané v tejto zmluve sa stávajú splatnými do 15 (pätnástich) dní po tom, čo bude povinnej zmluvnej strane doručená výzva na úhradu zmluvnej pokuty oprávnenou zmluvnou stranou. Povinná zmluvná strana sa zaväzuje zaplatiť zmluvnú pokutu vyúčtovanú v súlade s týmto článkom zmluvy oprávnenej zmluvnej strane na jej bankový účet, ktorý bude uvedený vo výzve na úhradu.
12. Ustanoveniami o zmluvnej pokute nie je dotknutý prípadný nárok zmluvných strán na náhradu škody v celom rozsahu, ktorá im vznikne z nesplnenia zmluvných povinností, ktoré sú zmluvnou pokutou zabezpečené. Rovnako nezanikajú ani nároky vyplývajúce z vád predmetu zmluvy uplatnených objednávateľom voči zhotoviteľovi.
13. Objednávateľ je oprávnený domáhať sa náhrady škody presahujúcej zmluvnú pokutu.

**Čl. 9**

**ZODPOVEDNOSŤ ZA VADY DIELA,**

**ZODPOVEDNOSŤ ZA VÝKON AD**

1. Zhotoviteľ sa zaväzuje, že pri vykonávaní predmetu zmluvy bude postupovať  s odbornou starostlivosťou, bude dodržiavať ustanovenia všeobecne záväzných právnych predpisov platných a účinných v Slovenskej republike, príslušné technické normy a technické predpisy vzťahujúce sa na predmet zmluvy platné v čase vykonávania plnenia, že sa bude riadiť písomnými dohodami zmluvných strán a požiadavkami objednávateľa.
2. Zhotoviteľ zodpovedá objednávateľovi za kvalitu diela podľa tejto zmluvy najmenej počas doby povinnej udržateľnosti projektu, t. j. 5 rokov po ukončení projektu, ktorý bude realizovaný na základe projektovej dokumentácie z tejto zmluvy. V lehote 5 rokov po odovzdaní diela je zhotoviteľ povinný na požiadanie poskytnúť súčinnosť objednávateľovi bezodkladne (prípadne v lehote určenej objednávateľom) v rámci výkonu kontrolnej činnosti príslušných orgánov voči objednávateľovi, najmä podať písomné vyjadrenia a vysvetlenie. V prípade porušenia povinnosti je zhotoviteľ povinný zaplatiť objednávateľovi zmluvnú pokutu vo výške 50,- EUR bez DPH za každý deň omeškania so splnením tejto povinnosti.
3. Počas záručnej doby má objednávateľ právo požadovať a zhotoviteľ povinnosť bezodplatne odstrániť vady predmetu zmluvy.
4. Zhotoviteľ sa zaväzuje odstrániť vady diela v lehote do 10 pracovných dní od písomného uplatnenia oprávnenej reklamácie objednávateľa, pokiaľ sa nedohodne s objednávateľom inak.
5. Pokiaľ vznikne objednávateľovi majetková škoda spôsobená nedbalosťou, porušením resp. neplnením povinností zhotoviteľa, zhotoviteľ je povinný ju nahradiť.

**Čl. 10**

**VLASTNÍCKE PRÁVO K DIELU A NEBEZPEČENSTVO ŠKODY NA DIELE, AUTORSKÉ PRÁVO**

1. Nebezpečenstvo škody na diele a vlastnícke právo k dielu prechádza na objednávateľa dňom podpísania preberacieho protokolu oboma zmluvnými stranami podľa *čl. 6* zmluvy.
2. Zmluvné strany spoločne vyhlasujú, že sa na dielo nevzťahuje právna ochrana podľa zákona č. 185/2015 Z. z. autorský zákon v znení neskorších predpisov (ďalej len „autorský zákon“). Na vylúčenie akýchkoľvek pochybností zhotoviteľ súhlasí s tým, že objednávateľ môže dielo použiť akýmkoľvek spôsobom, vrátane spôsobov uvedených v § 19 ods. 4 autorského zákona, tak aby dielo mohol používať na vlastnú potrebu, a za týmto účelom ho poskytovať aj tretím osobám, ako podklady na plnenie úloh objednávateľa na úseku rozvoja, výstavby a údržby pozemných komunikácií a mostných objektov (ďalej len „licencia“). Licencia sa udeľuje bezodplatne ako výhradná a neobmedzená (bez časového a teritoriálneho obmedzenia). Objednávateľ je oprávnený licenciu postúpiť na tretiu osobu aj bez súhlasu zhotoviteľa. Objednávateľ je tiež oprávnený tieto predmety duševného vlastníctva poskytnúť orgánom a organizáciám štátnej správy a územnej samosprávy na plnenie ich úloh vo všeobecnom verejnom záujme.
3. Zmluvné strany sa zároveň dohodli, že odmena zhotoviteľa v zmysle *ods. 2* tohto čl. zmluvy je zahrnutá v celom rozsahu v cene diela uvedenej v *čl. 7* zmluvy.

**Čl. 11**

**ZÁNIK ZMLUVY**

1. Táto zmluva zanikne okrem splnenia všetkých práv a povinností obidvoch zmluvných strán aj písomnou dohodou zmluvných strán alebo písomným odstúpením od zmluvy niektorou zmluvnou stranou.
2. V prípade zániku zmluvy dohodou zmluvných strán, táto zaniká dňom uvedeným v tejto dohode (ďalej len „deň zániku zmluvy dohodou“). V tejto dohode sa upravia aj vzájomné nároky zmluvných strán vzniknuté z plnenia zmluvných povinností alebo z ich porušenia druhou zmluvnou stranou ku dňu zániku zmluvy dohodou.
3. Od tejto zmluvy môže odstúpiť každá zmluvná strana, avšak iba z niektorého z týchto dôvodov:

3.1. zhotoviteľ môže odstúpiť od tejto zmluvy, ak objednávateľ oznámi, že nemôže plniť svoje záväzky podľa tejto zmluvy,

3.2. objednávateľ môže okamžite odstúpiť od tejto zmluvy, ak:

3.2.1.  zhotoviteľ poruší svoje povinnosti podľa zmluvy podstatným spôsobom, najmä ak aj napriek upozorneniu objednávateľa bude nečinný, nezačne, preruší alebo zastaví vykonávanie diela z iných dôvodov ako z dôvodov na strane objednávateľa, alebo spôsobených vyššou mocou definovanou v *ods. 4. čl. 8* zmluvy,

3.2.2.  ak zhotoviteľ oznámi, že nemôže splniť svoje záväzky podľa tejto zmluvy, alebo sa táto skutočnosť stane zrejmou,

3.2.3.  ak zhotoviteľ vstúpi do likvidácie, na jeho majetok bol vyhlásený konkurz, resp. existuje dôvodná obava, že plnenie záväzkov zhotoviteľa podľa tejto zmluvy je vážne ohrozené.

3.2.4 ak je zrejmé, že zhotoviteľ nedokáže zhotoviť predmet zmluvy alebo jeho časť riadne v zmysle podmienok zmluvy a jej prílohy č. 1 a/alebo včas v zmysle schváleného časového harmonogramu, alebo ak zastavil práce na predmete zmluvy pred jeho dokončením.

3.2.5 ak poruší povinnosti uvedené v *ods. 6* čl. 12 tejto zmluvy

3.2.6 ak sa preukáže že sa priamo alebo cez sprostredkovateľa podieľal na korupcii alebo inej protizákonnej činnosti v súvislosti s uzatvorením alebo plnením tejto zmluvy (*čl. 14 ods. 2 písm. c)* zmluvy).

Odstúpenie od zmluvy bude možné urobiť doručením písomného oznámenia o odstúpení z niektorého uvedeného dôvodu. Účinky odstúpenia od zmluvy nastávajú dňom nasledujúcim po dni doručenia oznámenia druhej zmluvnej strane. Týmto dňom zanikajú všetky práva a povinnosti strán zo zmluvy; s výnimkou tých, ktoré zodpovedajú čiastočnému plneniu, resp. hodnote čiastkového plnenia zmluvných strán vykonaných v súlade s touto zmluvou ku dňu doručenia odstúpenia od zmluvy. Odstúpenie od zmluvy sa ďalej nedotýka nároku na náhradu škody vzniknutej porušením povinností niektorou zo zmluvných strán.

1. V prípade zániku zmluvy, okrem zániku zmluvy z dôvodov podstatného porušenia zmluvy poskytovateľom, je poskytovateľ oprávnený na úhradu hodnoty vzájomne odsúhlaseného preukázateľne poskytnutého plnenia (čiastkového plnenia poskytnutého v súlade s touto zmluvou) ku dňu zániku zmluvy, a to vo výške príslušného percentuálneho podielu z dohodnutej ceny podľa *čl. IV* tejto zmluvy.

**Čl. 12**

**OSTATNÉ USTANOVENIA**

1. V prípade, že dôjde k zastaveniu prác alebo odstúpeniu od zmluvy z dôvodov na strane objednávateľa, zhotoviteľ bude práce rozpracované ku dňu zastavenia alebo odstúpenia od zmluvy fakturovať vo výške vzájomne odsúhlaseného preukázateľne vykonaného rozsahu prác a to príslušným podielom z dohodnutej ceny podľa *ods. 2. čl. 7* zmluvy.
2. Zhotoviteľ sa zaväzuje, že sa zúčastní povoľovacích konaní stavby úradov a prípadných rokovaní týkajúcich sa diela, aj keď sa uskutočnia po dni odovzdania a prevzatia diela podľa *čl. 6* zmluvy, a že si splní povinnosti z nich pre neho vyplývajúce v súlade s obsahom a rozsahom diela, inžinierskej činnosti a činnosti AD podľa tejto zmluvy.
3. Zhotoviteľ sa zaväzuje vrátiť objednávateľovi podklady, ktoré mu objednávateľ poskytne na vykonanie diela a to do 14 dní po protokolárnom odovzdaní a prevzatí PD a ZVP.
4. Zhotoviteľ sa zaväzuje v lehote 30 dní odo dňa nadobudnutia účinnosti tejto zmluvy mať uzavretú poistnú zmluvu pre prípad zodpovednosti za škodu spôsobenú činnosťou pri plnení predmetu zmluvy v minimálnej výške celkovej ceny diela vrátane DPH, a to na celé obdobie trvania zmluvného vzťahu. Fotokópiu poistnej zmluvy predloží objednávateľovi ihneď po jej uzavretí.
5. Zhotoviteľ nie je oprávnený postúpiť akékoľvek pohľadávky (práva) vyplývajúce zo zmluvy na tretiu osobu, alebo sa dohodnúť s treťou osobou na prevzatí jeho záväzkov (povinností) vyplývajúcich zo zmluvy bez predchádzajúceho písomného súhlasu objednávateľa.
6. Subdodávatelia:

a) V prípade vykonávania diela prostredníctvom tretích osôb, zodpovedá zhotoviteľ objednávateľovi za splnenie záväzku riadne vykonať dielo akoby dielo vykonával sám.

b) Zhotoviteľ v prílohe č. 2 zmluvy je povinný uviesť v zmysle ust. § 41 ods. 3 zákona o VO ako aj pre účely § 11 zákona o VO údaje o známych subdodávateľoch, ktorí sa podieľajú na plnení zmluvy, v rozsahu obchodné meno a adresa sídla subdodávateľa, IČO, meno a priezvisko, adresa pobytu a dátum narodenia osoby oprávnenej konať za subdodávateľa a podiel subdodávok.

c) Zhotoviteľ je v zmysle § 41 ods. 4 zákona o VO povinný bezodkladne oznámiť objednávateľovi akúkoľvek zmenu údajov o subdodávateľoch, ktorí sa podieľajú na plnení zmluvy, pričom zmluvné strany sa výslovne dohodli, že na zmenu údajov nie je potrebné uzatvoriť dodatok k tejto zmluve.

d) Zhotoviteľ je počas platnosti zmluvy oprávnený zmeniť subdodávateľa uvedeného *v****prílohe č. 2*** zmluvy výlučne na základe predchádzajúceho písomného oznámenia objednávateľovi. Objednávateľ má právo písomne vyjadriť svoj nesúhlas ohľadom zmeny subdodávateľa a požiadať zhotoviteľa o určenie iného subdodávateľa, ak má na to závažné dôvody (napr. ak nový subdodávateľ nie je zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora v znení neskorších predpisov (ďalej len „zákon o RPVS“), v prípade, ak mu takáto povinnosť vyplýva zo zákona o RPVS).

e) Ak zhotoviteľ preukazoval splnenie podmienok účasti subdodávateľom, ktorý sa podieľa na plnení zmluvy a ktorého mení, nový subdodávateľ musí spĺňať podmienky účasti rovnakým spôsobom, ako pôvodný subdodávateľ.

f) Porušenie povinností zhotoviteľa uvedených v ods. 6. tohto článku zmluvy sa považuje za podstatné porušenie tejto zmluvy.

1. Ak má byť podľa platných právnych predpisov (najmä podľa zákona o RPVS) zhotoviteľ a/alebo subdodávateľ, ktorý sa podieľa na plnení zmluvy partnerom verejného sektora, zhotoviteľ sa zaväzuje a zodpovedá za to, že v čase podpísania zmluvy až do času podpísania zmluvy objednávateľom a zároveň aj počas celej doby platnosti a účinnosti tejto zmluvy, sú on a subdodávatelia platne zapísaní v registri partnerov verejného sektora. Zároveň zapísaný konečný užívateľ výhod partnera verejného sektora nesmie byť osobou podľa § 11 ods. 1 písm. c) zákona o VO. Za dodržiavanie tohto odseku zmluvy subdodávateľom zodpovedná v plnom rozsahu zhotoviteľ.
2. V prípade, ak podľa platných právnych predpisov (najmä podľa zákona o RPVS) zhotoviteľ a/alebo subdodávateľ, ktorý sa podieľa na plnení zmluvy nemal v čase uzavretia zmluvy alebo nebude mať v priebehu platnosti a účinnosti zmluvy platne zapísané údaje v registri partnerov verejného sektora, a takúto povinnosť má, objednávateľ je oprávnený od tejto zmluvy odstúpiť. Objednávateľ má tiež právo odstúpiť od tejto zmluvy ak konečný užívateľ výhod partnera verejného sektora je osobou podľa § 11 ods. 1 písm. c) zákona.
3. Zhotoviteľ je povinný poskytnúť objednávateľovi asistenciu a súčinnosť pri vysvetľovaní súťažných podkladov a inej sprievodnej dokumentácie na výber zhotoviteľa stavby. Zhotoviteľ je povinný v tejto súvislosti bezodkladne pripraviť odpovede pre objednávateľa na otázky uchádzačov týkajúce sa technických špecifikácií, výkazov výmer a výkresovej časti PD/ZVP.
4. Zhotoviteľ je povinný zúčastňovať sa na odovzdávaní stavby alebo jej časti, vrátane vykonávania jednotlivých dohodnutých alebo všeobecne záväznými právnymi predpismi stanovených skúšok. O uvedených skutočnostiach sa objednávateľ zaväzuje písomne informovať zhotoviteľa minimálne tri (3) pracovné dni vopred.
5. Zhotoviteľ sa zaväzuje, že sa zúčastní povoľovacích konaní, všetkých rokovaní, prípadne stretnutí s verejnosťou a pod., aj keď sa uskutočnia po dni odovzdania a prevzatia diela podľa článku 6 tejto zmluvy, a že si splní povinnosti z nich pre neho vyplývajúce v súlade s obsahom a rozsahom diela a činnosti autorského dohľadu podľa tejto zmluvy.
6. Zhotoviteľ je povinný písomne oznámiť objednávateľovi bez zbytočného odkladu všetky zmeny týkajúce sa najmä jeho identifikačných a kontaktných údajov uvedených v zmluve, predmetu činnosti, vstupu do likvidácie, alebo začatia konania podľa zákona o konkurze a reštrukturalizácii.
7. Objednávateľ oznámi zhotoviteľovi bez zbytočného odkladu všetky zmeny týkajúce sa jeho identifikačných a kontaktných údajov.
8. Zhotoviteľ je povinný dielo vykonať prostredníctvom osôb, ktorými preukazoval splnenie podmienok účasti podľa § 34 ods. 1 písm. g) zákona o VO, resp. prostredníctvom osôb, ktoré spĺňajú totožné podmienky týkajúce sa vzdelania, odbornej praxe alebo odbornej kvalifikácie, pričom sa primerane použijú ustanovenia bodu 6. tohto článku dohody. V prípade, ak nastane situácia, že bude potrebné nahradiť kľúčového odborníka, nový kľúčový odborník musí spĺňať rovnaké požiadavky ako boli požadované na preukázanie splnenia technickej alebo odbornej spôsobilosti podľa § 34 ods. 1 písm. g) zákona o verejnom obstarávaní uvedené v oznámení o vyhlásení verejného obstarávania. Každú výmenu kľúčového odborníka musí písomne schváliť objednávateľ bez nutnosti uzatvárania dodatku k zmluve o dielo. V prípade, že k výmene kľúčového odborníka dôjde bez súhlasu objednávateľa, bude sa to považovať za podstatné porušenie zmluvnej povinnosti a objednávateľ bude oprávnený odstúpiť od zmluvy.
9. Zmluvné strany sú povinné dodržiavať príslušné ustanovenia Nariadenia Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov a zákona NR SR č. 18/2018 Z. z. o ochrane osobných údajov.

**Čl. 13**

**OSOBITNÉ USTANOVENIA**

1. Na základe dohody zmluvných strán a vzhľadom na predpoklad, že stavba, pre ktorú sa spracováva projektová dokumentácia podľa tejto zmluvy, bude financovaná aj z prostriedkov Európskej únie, sa zhotoviteľ zaväzuje strpieť výkon kontroly, auditu alebo overovania súvisiaceho s plnením tejto zmluvy kedykoľvek počas platnosti a účinnosti tejto zmluvy a rozhodnutia o schválení žiadosti o nenávratný finančný príspevok a oprávneným osobám poskytnúť všetku potrebnú súčinnosť.
2. Oprávnené osoby na výkon kontroly/auditu/overovania podľa bodu 1 tohto článku sú najmä:

a) Objednávateľ a ním poverené osoby,

b) Útvar vnútorného auditu Riadiaceho orgánu alebo Sprostredkovateľského orgánu a nimi poverené osoby,

c) Najvyšší kontrolný úrad Slovenskej republiky, Úrad vládneho auditu, Certifikačný orgán a nimi poverené osoby,

d) Orgán auditu, jeho spolupracujúce orgány a osoby poverené na výkon kontroly/auditu,

e) Splnomocnení zástupcovia Európskej komisie a Európskeho dvora audítorov,

1. Orgán zabezpečujúci ochranu finančných záujmov EÚ,
2. Osoby prizvané orgánmi uvedenými v písm. a) až f) v súlade s príslušnými právnymi predpismi SR a právnymi aktmi EÚ.
3. Za strpenie výkonu kontroly a poskytnutie súčinnosti pri výkone kontroly podľa bodu 1. tohto článku zmluvy neprináleží zhotoviteľovi žiadna odmena, náhrada ani iné plnenie. Táto povinnosť trvá aj po zániku tejto zmluvy. V prípade zmeny legislatívnych aktov je zhotoviteľ povinný podriadiť sa kontrole príslušných orgánov tak, aby bol dosiahnutý účel sledovaný týmto zmluvným ustanovením. zhotoviteľ je povinný predovšetkým oznámiť nákladovú štruktúru plnenia podľa tejto zmluvy na základe požiadavky objednávateľa alebo oprávneného orgánu a nimi poverených subjektov a osôb, dodať podpornú dokumentáciu účtovného a iného charakteru za účelom doloženia požadovaných podkladov pre výkon kontroly podľa tohto bodu zmluvy. Za účelom preventívneho riešenia problémov spojených s preukazovaním realizácie plnení podľa tejto zmluvy je oprávnený požadovať tieto podklady aj objednávateľ.

**Čl. 14**

**PROTIKORUPČNÁ DOLOŽKA**

* 1. Pri plnení tejto zmluvy sa zhotoviteľ zaväzuje zaviesť a vykonávať všetky nevyhnutné a vhodné postupy a opatrenia vedúce k zabráneniu protispoločenskej činnosti, vrátane korupcie. Zhotoviteľ vyhlasuje, že podľa jeho vedomostí žiaden z jeho predstaviteľov, zástupcov, zamestnancov alebo iných osôb konajúcich v jeho mene v súvislosti s uzavretím zmluvy a plnení záväzkov na základe zmluvy neponúkal, neponúka a ani nebude priamo alebo nepriamo ponúkať, dávať, vyžadovať ani prijímať finančné prostriedky alebo akékoľvek oceniteľné hodnoty, alebo poskytovať akékoľvek výhody, dary alebo pohostenia zamestnancov ani predstaviteľom objednávateľa (pričom na tento účel sa predstaviteľom objednávateľa rozumejú aj poslanci Mestského zastupiteľstva v Košiciach), za účelom ovplyvňovať konanie takejto osoby v jej funkcii, s využitím odmeňovania, alebo navádzania k nekorektnému výkonu príslušnej funkcie alebo činnosti akoukoľvek osobou, za účelom získania alebo udržania výhody pri výkone činnosti zhotoviteľa. Zhotoviteľ sa zaväzuje okamžite oznámiť primeranou formou zástupcovi objednávateľa akékoľvek podozrenie na porušenie ustanovenia tohto odseku (na emailovú adresu obcianskalinka@kosice.sk) a byť plne súčinný pri dôkladnom vyšetrení podozrenia.
	2. V prípade porušenia povinnosti zhotoviteľa podľa predchádzajúceho odseku je objednávateľ oprávnený odstúpiť od zmluvy bez predchádzajúceho písomného upozornenia, a to s okamžitou platnosťou bez toho, aby zhotoviteľovi vznikol akýkoľvek nárok zo zodpovednosti za odstúpenie objednávateľa od zmluvy. Zhotoviteľ sa zaväzuje, že ak bude preukázané protispoločenské konanie alebo porušenie protikorupčného správania, nahradí škodu objednávateľovi v maximálne možnom rozsahu podľa platných právnych predpisov za akúkoľvek stratu, ujmu, poškodenie alebo nahradí náklady vzniknuté v súvislosti s porušením povinnosti zhotoviteľa podľa predchádzajúceho odseku.

**Čl. 15**

**ZÁVEREČNÉ USTANOVENIA**

1. Práva a povinnosti zmluvných strán neupravené v tejto zmluve sa riadia príslušnými ustanoveniami Obchodného zákonníka a ostatných všeobecne záväzných právnych predpisov platných a účinných v Slovenskej republike.
2. Neoddeliteľnou súčasťou tejto zmluvy sú:
* ***príloha č. 1*** „Opis predmetu zákazky“,
* ***príloha č. 2***„Zoznam subdodávateľov“,
* ***príloha č. 3*** „Zoznam kvalifikovaných osôb“.
1. Meniť alebo doplňovať obsah tejto zmluvy bude možné len formou očíslovaných písomných dodatkov, ktoré budú uzatvorené v súlade s touto zmluvou a zákonom o verejnom obstarávaní, a ktoré budú platné, ak budú riadne potvrdené a podpísané oprávnenými zástupcami oboch zmluvných strán.
2. Zmluva nadobúda platnosť dňom podpisu všetkými zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv.
3. Zmluva sa vyhotovuje v štyroch vyhotoveniach, z ktorých tri si ponechá objednávateľ a jednu zhotoviteľ.
4. Zmluvné strany prehlasujú, že sa s obsahom tejto zmluvy oboznámili a súhlasia s ním, že táto zmluva je prejavom ich slobodnej vôle, a nie je uzavretá v tiesni ani za inak nevýhodných podmienok, na znak čoho ju podpisujú oprávnení zástupcovia oboch zmluvných strán.
5. Zhotoviteľ podpisom tejto zmluvy prehlasuje, že bol oboznámený s informáciami podľa článku 13 Nariadenia Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov zverejnenými na webovom sídle mesta Košice (www.kosice.sk).

V Košiciach dňa V ......................... dňa ................

Za objednávateľa: Za zhotoviteľa:

....................................................... .....................................................

Ing. Jaroslav Polaček, DPA

primátor